Karl H. Bornhøft (SF), 2009-12-11:
Jeg vil godt med det samme starte med at sige, at jeg synes, det er i orden og det er fint, at der er fokus på straf.
Men jeg synes også, at vi i samfundet er nødt til at vågne lidt op og ikke bare sætte automatsvaret til, sådan at løsningen altid skal være strammere straffe.
Der er også andre muligheder.
Efter vores opfattelse skal der en helt anden tankegang til.
Er man først fanget i et misbrug af anabolske steroider, er det altså uhyggelig svært at komme ud af det, ligesom det gælder for rigtig mange andre former for misbrug.
Vi kan derfor ikke bare lade de mennesker sejle deres egen sø.
De har brug for hjælp og ikke kun straf.
Anti Doping Danmark mener, at der er op imod 50.000 misbrugere af anabolske steroider i Danmark, og da Anti Doping Danmark lavede deres tests i kommercielle fitnesscentre, var hver fjerde positiv.
Og de problemer, som de opdagede ved kontrollerne, var altså ikke helt de samme som hos andre misbrugere.
Det kan godt på overfladen se ud, som om misbrugere af steroider har mange ting tilfælles med andre stofafhængige, og der er da bestemt også nogle ligheder.
For det første bliver de utrolig let afhængige.
Det er jo bl.a., fordi hjernen belønnes på samme måde af steroider som af andre kemiske stoffer.
De livsvigtige organer får hårde skader.
På samme måde går det også slemt ud over psyken og omgivelserne.
Afhængigheden og konsekvenserne af steroidmisbruget er altså fuldstændig lige så slemme som af alle mulige andre former for misbrug, og derfor er der tydeligvis også brug for behandling.
Og jeg er da glad for at kunne høre, at det er vi mange der er enige om.
For man kan altså ikke bare tro, at alt kan løses med straf, og at problemerne for stofafhængige, i den her sammenhæng altså steroidmisbrugere, kan løses med de samme behandlingstilbud, som gælder for andre.
Måden, kroppen ødelægges på, er nemlig betragtelig anderledes.
Hormonerne bringes helt ud af balance, hvilket har forfærdelige følger, og behandlingen skal derfor favne de helt specielle virkninger, som steroider har.
Det gælder altså også det mentale forfald.
Steroidmisbrugere bliver ekstremt voldelige, og samtidig mister de evnen til at føle medfølelse, og de bliver ramt af depressioner, paranoia og psykoser.
Og deres liv bliver altså endnu sværere af, at det også belaster deres sociale liv så voldsomt.
Det gælder både i forhold til venner, familie og arbejdskolleger.
Så selve afhængigheden er altså – og det håber jeg at alle forstår – i den her sammenhæng noget anderledes end for andre stofmisbrugere; den er både psykisk og social.
Derfor er der også grund til, at vi prøver at tilbyde noget andet i den her sammenhæng.
Der er ganske enkelt brug for specialiserede tilbud, og vi er nødt til at acceptere, at dette misbrug kræver et andet behandlingsregime end det, vi kender på andre områder.
Derfor bliver vi altså nødt til at acceptere, at vi skal levere et andet tilbud, og det er derfor, vi i SF foreslår, at der skal oprettes et eller flere centre, der specielt har fokus på steroidmisbruget.
Det kræver en tværfaglig viden at komme de her problemer til livs.
Vi er altså nødt til at acceptere, at det ikke altid er den fuldstændig samme faggruppe, der kan tackle de forskellige problemer.
Der er selvfølgelig brug for psykiatere, psykologer og sygeplejersker, men man vil i den her sammenhæng opdage, at der faktisk også i de her tilfælde nogle gange vil være brug for kardiologisk eller gynækologisk viden, og derfor er vi nødt til at se det her i en anden sammenhæng.
Det er jo også meget klart ud fra de beskrivelser, der har været indtil nu af det stigende omfang, at vi i den her sammenhæng er nødt til at gøre mere ved forskningen.
Derfor lægger vi meget vægt på, at vi samtidig med at etablere et behandlingstilbud også styrker forskningen, for det er det, der gør, at vi så også på sigt kan udvikle tilbuddene bedre og mere konkret.
Jeg synes da også, at vi er i den situation, at vi kan kaste vores blik på udlandet og konstatere, at man i andre lande faktisk har erkendt det her problem og også er gået langt mere konkret ind i det, end vi har gjort.
Og derfor synes jeg, at det vil være helt naturligt, at vi følger op i lige præcis den her sammenhæng.
Jeg vil så også godt knytte nogle kommentarer til de bemærkninger, der er faldet undervejs.
Jeg kan jo høre på ministeren, at den julevenlighed, der normalt rammer de fleste mennesker på den her tid af året, kommer lidt senere til ministeren.
Og jeg kan konstatere, at det er lidt underligt, at ministeren gør meget ud af at sige, at vi ikke skal tale os væk fra hinanden, for jeg vil da ikke lægge skjul på, at det synes jeg jo nok at ministeren gjorde en del ud af at gøre, når det kom til stykket.
Men jeg vil så også gøre ministeren opmærksom på, at den der angst for, at noget skulle blive mere og mere specialiseret i den her sammenhæng, synes jeg måske er lidt overdrevet her, for det er jo lige præcis det, ministeren taler for i alle mulige andre sammenhænge; der specialiserer vi.
Og derfor er jeg nødt til at sige, at det bliver vi nok også nødt til i den her sammenhæng.
Jeg vil så til Venstre sige, at jeg synes, det er dejligt, at man så åbent går ind og siger, at her er der et område, der skal gøres mere ved.
Jeg er fuld af forståelse for, at de forslag, som kommer fra SF, eller som kommer fra oppositionen, jo aldrig rigtig har været de rigtige, og derfor accepterer jeg da også fuldstændigt, at vi prøver at finde de rigtige.
Og de rigtige forslag i den her sammenhæng er jo dem, vi bliver enige om.
Derfor vil udgangspunktet også være, at det er rart, at Venstre tog det sådan, og at det er dejligt, at Socialdemokratiet gjorde det samme, og at det er flot, at DF så det på en fuldstændig identisk måde, og jeg synes, det er rart at høre, at det er der også andre ordførere der gør.
Så vores arbejde i den her sammenhæng vil altså fortsætte med, at når vi kommer til udvalgsbehandlingen, vil vi finde ud af, om der er nogle muligheder for at lave en fælles beretning, for det, der i bund og grund er det allervigtigste i den her sammenhæng, er, at vi accepterer, at de her mennesker har brug for et behandlingstilbud, og det skal vi levere.